b'\n_START_ARTICLE_\nPrem Tinsulanonda\n_START_PARAGRAPH_\nPrem Tinsulanonda (thaiksi \xe0\xb9\x80\xe0\xb8\x9b\xe0\xb8\xa3\xe0\xb8\xa1 \xe0\xb8\x95\xe0\xb8\xb4\xe0\xb8\x93\xe0\xb8\xaa\xe0\xb8\xb9\xe0\xb8\xa5\xe0\xb8\xb2\xe0\xb8\x99\xe0\xb8\x99\xe0\xb8\x97\xe0\xb9\x8c, 26. elokuuta 1920 Songkhla, Siam \xe2\x80\x93 26. toukokuuta 2019 Bangkok, Thaimaa) oli thaimaalainen kenraali evp., joka toimi maan p\xc3\xa4\xc3\xa4ministerin\xc3\xa4 1980\xe2\x80\x931988._NEWLINE_Syrj\xc3\xa4ytetty p\xc3\xa4\xc3\xa4ministeri Thaksin Shinawatra ja h\xc3\xa4nen tukijansa syytt\xc3\xa4v\xc3\xa4t h\xc3\xa4nt\xc3\xa4 vuoden 2006 sotilasvallankaappauksen suunnittelusta ja sen j\xc3\xa4lkeisen Surayud Chulanontin hallituksen valtaannostosta._NEWLINE_Prem oli kuningas Bhumibol Adulyadejin valtaneuvoston puheenjohtaja ja kuninkaan kuoltua 13. lokakuuta 2016 h\xc3\xa4n toimi maan valtionhoitajana 1. joulukuuta asti, jolloin parlamentti nimitti prinssi Maha Vajiralongkornin virallisesti uudeksi kuninkaaksi.\n_START_SECTION_\nP\xc3\xa4\xc3\xa4ministerin\xc3\xa4\n_START_PARAGRAPH_\nPremin edelt\xc3\xa4j\xc3\xa4 p\xc3\xa4\xc3\xa4ministerin\xc3\xa4 oli kenraali Kriangsak Chomanan, joka johti sotilasvallankaappausta 1977. Kriangsak luopui vallasta vapaaehtoisesti helmikuussa 1980, jolloin armeijan komentaja Premista tuli p\xc3\xa4\xc3\xa4ministeri._NEWLINE_Huhtikuussa 1981 "Nuorten upseerien klubi" -niminen ryhmittym\xc3\xa4, lempinimelt\xc3\xa4\xc3\xa4n "nuorturkkilaiset" (the Young Turks) kapinoi ja hallitsi kaksi p\xc3\xa4iv\xc3\xa4\xc3\xa4 p\xc3\xa4\xc3\xa4kaupunkia, muttei saanut kuninkaan hyv\xc3\xa4ksynt\xc3\xa4\xc3\xa4 vallankaappaukselleen. Toinen vallankaappausyritys vuonna 1985 kesti vain kymmenisen tuntia.'